b'\n_START_ARTICLE_\nEranos\n_START_PARAGRAPH_\nEranos\xc2\xa0\xe2\x80\x93 intelektual\xc5\xb3 diskusij\xc5\xb3 ratelis, skirtas nagrin\xc4\x97ti psichologijos, religijos, filosofijos ir dvasingumo klausimams. Pavadinimas kilo nuo senov\xc4\x97s graik\xc5\xb3 \xc5\xbeod\xc5\xbeio \xe1\xbc\x94\xcf\x81\xce\xb1\xce\xbd\xce\xbf\xcf\x82, rei\xc5\xa1kian\xc4\x8dio pokyl\xc4\xaf, kur\xc4\xaf remia sve\xc4\x8diai, kuris neturi \xc5\xa1eimininko._NEWLINE_1933\xc2\xa0m. Eranos \xc4\xafk\xc5\xabr\xc4\x97 oland\xc5\xb3 teosof\xc4\x97 Olga Fr\xc3\xb6be-Kapteyn. Konferencijos vyksta kasmet \xc5\xa0veicarijoje, Mad\xc5\xbeor\xc4\x97s e\xc5\xbeero pakrant\xc4\x97je netoli Askonos. Susirinkim\xc5\xb3 tikslas\xc2\xa0\xe2\x80\x93 suburti skirting\xc5\xb3 sri\xc4\x8di\xc5\xb3 specialistus, kurie gal\xc4\x97t\xc5\xb3 i\xc5\xa1kelti, apjungti, i\xc5\xa1diskutuoti \xc4\xafvairias mintis dvasiniais klausimais. Kiekviena konferencija vyksta 8 dienas, jos dalyviai gyvena, valgo drauge. Kasmet paskelbiama vis nauja tema, kuria kiekvienas dalyvis parengia 2 val. prane\xc5\xa1im\xc4\x85. Paskait\xc5\xb3 gali klausyti kiekvienas, sumok\xc4\x97j\xc4\x99s nedidel\xc4\xaf mokest\xc4\xaf._NEWLINE_Olg\xc4\x85 Fr\xc3\xb6be-Kapteyn \xc5\xa1\xc4\xaf klub\xc4\x85 \xc4\xafkurti paskatino vokie\xc4\x8di\xc5\xb3 teologas Rudolf Otto. Ankstyvuosiuose Eranos susirinkimuose dalyvavo tokie \xc5\xbeym\xc5\xabs mokslininkai kaip indologas Heinrich Zimmer, graik\xc5\xb3 mitologas Karl Ker\xc3\xa9nyi, religijotyrininkas Mircea Eliade, psichologai Carl Gustav Jung, Erich Neumann, simbolistas Alfons Rosenberg, teologas Gilles Quispel, kabalistas Gershom Scholem, islamo specialistas Henry Corbin, zoologas Adolf Portmann, meno kritikas Herbert Read, fizikas Max Knoll, mitologas Joseph Campbell.'